# Fråsegner frå Stryn Arbeidarparti til årsmøtet i Vestland Arbeidarparti

## Arbeiderpartiet skal sikre eit desentralisert vidaregåande skuletilbod

**Forslag**. Det er svært viktig for busettingsmønster og bulyst at bygdesenter får behalde eksisterande vidaregåande skuletilbod og at tilbodet blir vidareutvikla i samsvar med behovet. Tilbodet må koplast mot næringslivet og offentleg sektor sine behov for opplæring.  
Situasjonen for dei vidaregåande skulane har ikkje endra seg vesentleg i denne 4-årsperioden. Stryn Ap ber difor om at gjeldande vedtak om sikre noverande skulestruktur, vert vidareført og gjeldande også for komande valperiode.

**Grunngjeving.** Arbeiderpartiet ser det som særs viktig å oppretthalde ein mest mogleg desentralisert skulestruktur, slik som i dag. Både privat og offentleg sektor vil i tida framover ha stor trong for kunnskap og kompetanse. Ein av dei viktigaste leverandørane av arbeidskraft er og blir den vidaregåande skulen. Ein desentralisert skulestruktur er ein viktig føresetnad for levande distrikt. Den vidaregåande skulen må gje eit desentralisert utdanningstilbod som næringslivet og elevane i lokalsamfunna etterspør. Særleg yrkesfag, som rekrutterer lærlingar til lokale verksemder og offentleg sektor, er viktig å oppretthalde. Dei vidaregåande skulane er viktige regionale utviklingsaktørar, og legg grunnlaget for vekst og utvikling i heile regionen. Eit vidaregåande skuletilbod er også med på å avgjere om ungdom som tek høgare utdanning, seinare vel å flytte tilbake til regionen.

## Raskare og sterkare satsing på sparing og produksjon som energipolitisk verkemiddel

**Forslag:**

Vestland Ap krev at den mellombelse tilskotsordninga til energiøkonomisering hos bedrifter og bustader må gjerast meir attraktiv og langsiktig. Det må i enno større grad brukast offentlege investeringar for å sikre effektiv energiøkonomisering, både i industrien, offentlege og private bygg. Satsing på solenergi, jordvarme, fjordvarme, biovarme og energi frå biogassanlegg må prioriterast sterkare som kortsiktige tiltak gjennom ENOVA. Som langsiktige tiltak må det satsast på vasskraft og mulegheitsstudie av atomkraft.

**Grunngjeving:**

Det vil bli oppfatta som svært positivt dersom regjeringa, gjennom effektfulle tiltak og støtteordningar, kan forsere energiøkonomisering i industrien og hushaldningane.   
Statsbudsjettet yter store midlar til dette satsingsområdet, men Regjeringa kan med stor fordel definere enno større satsing på støtteordningar til sparing og produksjon av rein, fornybar energi.

## Styrk Husbanken sine støtteordningar for omsorgsbustader

**Framlegg:**  
Den eldre delen av befolkninga vil i tida som kjem auke betydeleg og dette kjem til å stille store krav til kommunane. Det vert forventa at det vert lagt til rette for at eldre skal kunne bu lengst muleg i heimen, dersom dei ønskjer det.   
Dei utfordringane som følgjer med dette, både for den enkelte eldre og for kommunen som tenesteytar, gjer at vi må forvente eit sterkare nasjonalt engasjement for å følgje opp Stortingsmelding 15 (2017-18). Dette gjeld særleg finansiering av omsorgsbustader.

Vestland Ap må sikre at desse utfordringane vert drøfta i Landsmøtet. Gjennom kraftig auke i Husbanken sine midlar og ei styrking av banken sine ordningar kan ein legge til rette for at det vert bygt langt fleire omsorgsbustader.

**Grunngjeving:**  
Stortingsmelding 15 (2017-2018), kalla «Leve hele livet»- er ei kvalitetsreform for eldre. Reforma skal bidra til å finne og dele nye og innovative løysingar på dei kvalitative utfordringane knytt til aktivitet og fellesskap, mat og måltid, helsehjelp, samt samanheng og overgang i tenestene. Målet er at eldre skal få bruke ressursane sine og dekke behova sine i dei ulike fasane av alderdomen. Reforma skal bidra til at eldre kan meistre livet lenger, kjenne seg trygge på at dei får god hjelp når dei har behov for det, at pårørande kan bidra ut frå sin kapasitet, og at tilsette kan bruke sin kompetanse i tenestene.

## Utset elektrifiseringa av sokkelen

**Framlegg:**  
Med bakgrunn i den vanskelege energisituasjonen i Norge og Europa må Arbeidarpartiet utsetje planane om elektrifisering av aktiviteten på sokkelen. Vi må ikkje stelle oss slik at eksisterande landbasert industri og utvikling av ny industri blir hemma av mangel på rein kraft.

**Grunngjeving:**  
For mange er tilgang på rein energi heilt avgjerande for miljøvenleg produksjon og gjennomføring av det grøne skiftet. Regjeringa har i Hurdalsplattformen sagt at vi skal «videreutvikle Norge som en verdensledende, bærekraftig industrinasjon basert på fornybar energi». Så lenge vi ikkje er sikra nok tilgang på denne fornybare energien, har vi heller ikkje mulegheit for å gjennomføre det grøne skiftet. Om framtidsretta landbasert industri skal bli skadelidande fordi olje- og gassproduksjonen på norsk sokkel skal forbruke ein stor andel av rein energi frå fastlandet, er det svært uheldig.   
Kvoteavtaler på utslepp må kunne diskuterast på ein måte som gjer at ein tek totalforbruket av gass som energikjelde i heile Europa opp til vurdering, ikkje berre på norske installasjonar. Utveksling av energi mellom Norge og Europa er ein realitet og då må kvoteordningane også avspegle dette. Difor meiner Stryn Ap at ein må setje elektrifisering av sokkelen på vent.

## RV 15 Måløy – Otta. Ny lang tunnel på Strynefjellet må prioriterast i neste NTP

**Framlegg:**  
Rv15. Ny Strynefjellstunnel må sikrast fullfinansiering i NTP 2025-2036.  
I budsjettet for 2023 la Regjering og Storting det vedtekne konseptet for ny Rv15 Strynefjellstunnel (konsept B1 med arm til Geiranger) inn i Statens vegvesen si portefølje. Arbeidarpartiet krev at konseptet vert innarbeid og fullfinansiert i Nasjonal Transportplan ved komande rullering. Dette er ei framtidsretta løysing med 100 % regularitet, som eliminerer alle 13 skredutsette parti, er miljøvenleg ved å redusere stigninga frå 12 % til under 5 % og sikrar trekkruta i kalveområde for villrein.

**Grunngjeving:**

Eit vegnett som gir god regularitet, trygg veg, lågast mogleg transportkostnader og best miljø er svært viktig for det ekspansive og verdiskapande næringslivet på Nordvestlandet.

Vestland Arbeidarparti viser til den særs viktige funksjon som Rv 15 har i dag som aust/vest samband for næringslivet i regionen. Sambandet har spesielt stort innslag av tungtrafikk, som tener næringslivet i regionane på begge sider av fjellet. Opprustinga av E6 gjennom Gudbrandsdalen styrkar RV 15 som trafikkrute både til Austlandet og Trøndelag. Mykje av trafikken på FV 60 føl også RV 15 over Strynefjellet. Rv 15 er det brei semje om lokalt i regionen og ingen debatt om traseval.

Rv 15 er raskaste vegen til Oslo og Trondheim for mange viktige bedrifter på Nordvestlandet. Grunna stigning og smale / låge tunnelar på Rv 15 Strynefjellet, samt stengd veg på grunn av ras og rasfare, må mange velje andre og lengre transportetappar. RV 15 er viktig bindeledd mellom sjø og jernbane for godstransport. Alle tre fylka som soknar til RV 15, Statens Vegvesen, Sjømat Norge, LO Søre Sunnmøre, NHO og Norsk Industri, har alle tilrådd konsept B1 som permanent skredsikringstiltak. Konseptvalet er gjort sommaren 2018.

Difor er det no viktig å prioritere prosjektet i neste revisjon av NTP 2025 - 2036.

RV 15 Måløy – Otta er i NTP omtala som «arm til E6» og er ein del av korridor 6.